Vrou sterf tydens geldwa-rooftog in RustenburgArgieffoto ŉ Vrou is Vrydag doodgeskiet en gewapende rowers het met ŉ onbekende bedrag kontant gevlug tydens ŉ transitorooftog in Rustenburg, Noordwes. “Vier swaar gewapende mans het met ŉ onbekende bedrag kontant gevlug ná ŉ skietery met SBV-personeel,” het sers. Ofentse Mokgadi, woordvoerder van die polisie, gesê. Hy het gesê SBV-beamptes was besig om geld in kitsbanke in President Thabo Mbeki-rylaan te laai, toe die gewapende rowers toegeslaan het. “ŉ 55-jarige vrou is deur ŉ dwaalkoeël getref en sy het in die hospitaal aan haar beserings beswyk,” het Mokgadi gesê. Die polisie ondersoek ŉ saak van gewapende roof en moord. Geen verdere beserings is aangemeld nie.